b"\n_START_ARTICLE_\nJosep Ruaix i Vinyet\n_START_SECTION_\nBiografia\n_START_PARAGRAPH_\nJosep Ruaix va ser alumne de l'Escola Pia de Moi\xc3\xa0. El 1954 va comen\xc3\xa7ar la carrera eclesi\xc3\xa0stica \xe2\x80\x93que aleshores inclo\xc3\xafa Magisteri\xe2\x80\x93 al Seminari de Vic, estudis que va acabar el 1965. Al mateix seminari, l'any 1959 encet\xc3\xa0 la seva activitat com a ensenyant de catal\xc3\xa0 i s'elabor\xc3\xa0 ell mateix el material did\xc3\xa0ctic. El 1966 fou ordenat prevere. El 1969 es llicenci\xc3\xa0 en humanitats al Pontifici Institut Superior de Llatinitat (Roma), entre 1971 i 1973 va enllestir els estudis teol\xc3\xb2gics a la Facultat de Teologia de Catalunya i el 1979 es llicenci\xc3\xa0 en filologia cl\xc3\xa0ssica a la Universitat de Barcelona._NEWLINE_Fou capell\xc3\xa0 a Roma de 1966 a 1971, any en qu\xc3\xa8 torn\xc3\xa0 al bisbat de Vic, on ha exercit diferents c\xc3\xa0rrecs parroquials. Ha estat professor de catal\xc3\xa0 en nombrosos establiments i gr\xc3\xa0cies a la seva experi\xc3\xa8ncia, ha elaborat uns manuals per a l'aprenentatge de la llengua (El catal\xc3\xa0 en fitxes, etc.), amb exercicis molt did\xc3\xa0ctics i adaptats als diferents nivells. Fou membre de la Junta Permanent de Catal\xc3\xa0 de 1984 a 1988. Es destaquen tamb\xc3\xa9 les seves aportacions a la normativa ling\xc3\xbc\xc3\xadstica._NEWLINE_Ha escrit poesia (\xc3\xa9s autor de la lletra dels Cants per a la lit\xc3\xbargia, musicats per Valent\xc3\xad Miserachs i publicats el 1998), treballs d'hist\xc3\xb2ria local i articles period\xc3\xadstics a Oriflama, Full Dioces\xc3\xa0 i a la revista La Tosca de Moi\xc3\xa0. Ha fet nombroses traduccions i correccions de textos, ha elaborat diccionaris i ha popularitzat l'\xc3\xbas de les anomenades fitxes Ruaix en l'ensenyament. Ha publicat molts articles de car\xc3\xa0cter ling\xc3\xbc\xc3\xadstic dins la revista Llengua Nacional, especialment des de l'any 1996 fins avui. Va revisar gran part de la Gram\xc3\xa0tica de la llengua catalana del 2016, segons s'esmenta espec\xc3\xadficament al final de l'apartat de la introducci\xc3\xb3 on es parla de l'equip de treball de l'obra._NEWLINE_En 1989 va rebre el Premi Ramon Fuster del Col\xc2\xb7legi de Doctors i Llicenciats de Catalunya. El 1990 l'Ajuntament de Moi\xc3\xa0 li conced\xc3\xad la medalla d'argent del municipi. Entre 1996 i 1998 form\xc3\xa0 part del consell consultiu per a l'elaboraci\xc3\xb3 de la nova gram\xc3\xa0tica normativa de l'Institut d'Estudis Catalans. El 1998 va rebre el premi Bages de Cultura. L'any 2000 li atorgaren la Creu de Sant Jordi i el 2001, el premi d'Actuaci\xc3\xb3 C\xc3\xadvica. L'Associaci\xc3\xb3 Cultural Modilianum, amb motiu de fer 65 anys, li dedic\xc3\xa0 una miscel\xc2\xb7l\xc3\xa0nia (Modilianum, n\xc3\xbam. 33, 2n semestre 2005), que cont\xc3\xa9 la seva bio-bibliografia fins a aquell moment. El 2008 reb\xc3\xa9 el premi Comte Jaume d'Urgell, concedit pel Consell Comarcal de la Noguera, i el 2010, el premi Comprom\xc3\xads, de la JNC del Bages._NEWLINE_Actualment \xc3\xa9s rector de les parr\xc3\xb2quies de Sant Vicen\xc3\xa7 de Calders i de Sant Pere de Viladecavalls de Calders, totes dues al terme de Calders, a m\xc3\xa9s de rector in solidum de Sant Feliu de Monistrol de Calders, totes de la comarca del Moian\xc3\xa8s."